**КУРИОЗНИ ФАКТИ  
за Ръководството на БАН**

Въпреки многократните напомняния в този форум, Ръководството на БАН продължава да се инати и да отказва да публикува научните си биографии на Интернет-страницата на БАН, както е прието в цивилизования свят. Тези хора искат да останат анонимни, но този въпрос не е личен, а на всички заинтересувани от перспективите пред българската наука. Криене кой ръководи науката в България не е редно да има и затова този форум e давал и ще дава гласност на фактите за нейните ръководители. Ако фактите не са приятни, тяхното огласяване още повече е задължително. В това няма лично отношение на модератора на форума.

**«Над 150 научни труда, цитирани повече от 600 пъти»**

Оказва се, че биографии на членовете на ръководството на БАН на български в Интернет може да се намерят, но не на страницата на БАН, а в сайта на БТА (?!?):  <http://www.bta.bg/site/bulgaria-eu/html/who_is_who/ban.htm> . В тези биографии те са привели данни за цитиранията си, които надминават няколко пъти данните от Web of Science. Там председателят Юхновски твърди, че имал „над 150 научни труда, цитирани повече от 600 пъти”

Вижте следната таблица, която не се нуждае от коментар.

**Таблица.** Цитирания на трудовете на ръководството на БАН съгласно Web of Science и по техни собствени данни, посочени в  <http://www.bta.bg/site/bulgaria-eu/html/who_is_who/ban.htm> ).

Забележка: Данните от Web of Science включват публикации с и без импакт-фактор за периода от 1955 до края на март 2007 г. Автоцитиранията са изключени.

|  |  |  |  |  |
| --- | --- | --- | --- | --- |
|  | **И. Юхновски**  **Председател** | **Н. Съботинов**  **Зам.-Председател** | **Н. Якимов**  **Зам.-Председател и**  **Главен Научен Секретар** | **К. Косев**  **Зам.-Председател** |
| **цитирания по**  **Web of Science**  **(март 2007 г.)** | **260** | **141** | **209** | **47** |
| **цитирания по**  **собствени данни**  **(юли 2004 г.)** | **над 600** | **420** | **361** | **не са**  **представени** |
| **за конкурса**  **за академик**  **(Web of Science)** | **140-150**  **(1997 г.)** | **110-115**  **(2003 г.)** | **–** | **41**  **(2003 г.)** |

В конкурса за академик през 1997 г. Председателят на БАН Юхновски представя списък с около 600 цитирания. Това е с **4 пъти повече**, отколкото е имал тогава, и над 2 пъти повече, отколкото има днес, 10 години по-късно. Така той се е представил за учен с приемливо за такъв конкурс признание в областта на химията, но реалността на Web of Science показва съвсем друго. Разчетът е, че списъкът ще се приеме на доверие, както и става. С какво само се е занимавал Председателят на БАН, за да си докара от дефицитното международно признание.

Таблицатa показва и защо работещите в БАН нямат изгледи да получат служебен достъп до тази полезна и използвана в целия свят справочна база данни.

**Изпратен през вратата, влязъл през прозореца**

През 1995 г. Иван Юхновски пропада на изборите за академик. С това Академията дава оценката си за неговата дейност. За няколко години като Зам.-Председател на БАН той вече е имал достатъчно възможности за изява. На такива избори се случва учени с голямо признание да не бъдат избрани, но И.Ю. не е между тях, както показва таблицата за цитиранията.

През 1996 г., след неочакваната смърт на тогавашния Председател академик Малиновски, разигравайки картата на репресиран, И.Ю. е избран за Председател от Общото Събрание на БАН. ОС не си губи времето да проучи и други възможности, както постъпват загрижените за съдбата си организации, а БАН разполага тогава с учени, вече станали академици, които като организатори, по научни достижения, с лично влияние и връзки са далече над г-н Юхновски. Единствено не се правят на "репресирани демократи". Прагматичният подход отива на заден план и с получената благословия И.Ю. започва с упоение да води БАН по нанадолнището.

Мълниеносно са проведени нови избори и през 1997 г. И.Ю. става и академик практически със същите трудове, с които е пропаднал през 1995 г. Въпреки комедийния елемент в този избор, Академията не си позволява да бламира новоизлюпения Председател. От своя страна, И.Ю. не се притеснява да бъде избран по такъв принудителен и некоректен начин, въпреки че нищо в Закона за БАН не налага неговата спешна промоция. След като решава личния си проблем, Председателят "забравя" и следващите избори са чак 6 години по-късно. Тази хронология показва как И.Ю. е нагаждал изборите за академици и член-кореспонденти в БАН с оглед на собствените си интереси.

Председателят Юхновски отваря вратите на БАН за фигури от подземния свят на България и организира среща не къде да е, а в Големия салон на БАН с мафиот номер едно, известния на всички "борец" Илия Павлов, скоро след това застрелян на улицата. След срещата И.Ю. онемява и любопитните журналисти не успяват да изкопчат от него нито дума какво трябва да означава такава среща. По-интелигентната страна, Илия Павлов, очевидно търси начини да се легитимира пред обществото, докато на Ръководството на БАН се привижда златният телец. Отделен въпрос доколко за благото на науката, но остава надеждата, че тайната около срещата един ден ще бъде разкрита в мемоарите на организаторите. Така или иначе, този епизод показва в какви ръце се намира управлението на БАН.

И.Ю. се представя за репресиран след 9 септември 1944 г. Този грижливо изработен елемент в неговата биография изиграва роля в кариерата му около и след 1989 г. Тези събития вече не са толкова актуални, за да се коментират подробно, но нека по-състрадателните не се безпокоят. Няма документи, които да потвърждават версията за "репресия", а такива документи се издават по съответен ред на всички, които имат основания за това.

В последно време БАН започна редовно да изпуска влаковете за различните европейски програми и фондове, особено тези, които имат свързани с образованието елементи, въпреки че БАН е и образователен център. С печално известното си незнание на западни езици, липса на лични контакти и непознаване на механизмите в ЕС, И.Ю. е безпомощен и безполезен за БАН в тази област. Умее само да върти латерната с песента, че държавата не дава пари. След приемането на България в ЕС, когато българската наука трябва да полага максимални усилия да се интегрира с европейската, не стига всичко останало, но БАН трябва да носи на гърба си и един Председател, който не може да обели дума на западен език, не е в състояние да създаде връзки и няма никакво влияние в европейските научни институции.

**Рекордът на БАН**

е на **Проф. Наум Якимов,** дългогодишен Главен Научен Секретар, избран и за Зам.-Председател през 2006 г. **Няма научна публикация от 1996 г. насам (Web of Science).**

Истински шампион. Едва ли на работа в БАН има друг професор или ст.н.с. I степен, който над 10 години да няма публикация. Къде отиде атестацията, за едни има, за "нашите хора" няма. Казват за оправдание, че Якимов жертва научната си работа, за да служи на науката като администратор.  За да се види колко е голяма жертвата, трябва да се знае, че също над 10 години Якимов е на работа и взима заплата от 3 места (2 в БАН и 1 извън БАН). За това време има, но за работата на изследовател, за което също взима заплата, време няма.

Отсъствието на собствена научна продукция повече от 10 години не пречи на Главния научен секретар да говори за критерии, за атестация, както и да КРИТИКУВА за слаба научна продукция. Това, което се отнася за мохамеданите, за Мохамед не важи.

Липсата на публикации за толкова дълъг период показва липса на професионални интереси, деквалификация и загуба на връзка със съвременната наука, също както при неговия шеф. Нищо лошо за чиновник, длъжен само да знае параграфите, но едва ли за Главен Научен Секретар и Зам.-Председател на БАН. **Атестационен критерий на Юхновски:** Ако един професор или ст.н.с. I степен в активна творческа възраст няма публикация над 10 години, той става подходящ за Заместник-Председател на БАН.

**Специалистът по създаване на ‘имидж’**

**Акад. Никола Съботинов** е Зам.-Председател на БАН от 1996 г. (от екипа на И.Ю.). Избран за академик през 2003 г.

Автор на прословутото сравнение, публикувано в пресата, че реформираната БАН е станала като Шведската Кралска Академия (‘Стандарт’, 29 април, 2000). В тази БАН, която е като Шведската Кралска Академия, Съботинов е "създател на международно призната научна школа" (‘Сега’, 13 декември, 2006).

За лош късмет, Web of Science не успява да подплати амбициите на Съботинов и му отрежда 141 цитирания за цялата му научна работа. Това е по-малко, отколкото някои български учени имат само за една статия. Доста оскъдно за академик по физика, а за школа е съвсем зле. Само в БАН има десетки учени с по-голямо международно признание от това на Съботинов, но на никой от тях не му идва наум да се представя по вестниците за създател на школа. Явно всеки разбира, че истинските школи имат признание, отразено в хиляди и десетки хиляди цитирания. България има такива школи и за тях важи същото.

За разлика от И.Ю. и Якимов, Съботинов не е зарязал научната си работа и продължава да публикува редовно. Това му прави чест, но не и такива правещи БАН за смях публични изяви. Към прочутия лозунг "България е Швейцария на Балканите" Съботинов добавя "Направихме БАН като Шведската Кралска Академия" и "Аз съм създател на международно призната научна школа".

**Официалният представител на КДС**

**Акад. Константин Косев** е Зам.-Председател на БАН от 1996 г. (от екипа на И.Ю.). Избран е за академик през 2003 г.

След доклада на Комисията по проверка на българските депутати от май 2001 г., той става официалният представител на КДС в Ръководството на БАН. Комисията разкрива, че той е бил **щатен сътрудник на Държавна Сигурност по времето на Тодор Живков.** Така да се каже, кука, но с определенията да се внимава, защото Президентът на България също се оказа сътрудник на КДС. Президентът не разбрал, че станал кука, но няма как Косев да не е разбрал.

На 10 ноември 1997 г. Председателят Юхновски пледира в Общото събрание на БАН за отварянето на досиетата на около 450 учени от БАН ('Демокрация', 11 ноември, 1997), но забравя мигом собствените си думи, когато става известно, че Зам.-Председателят Косев е ченге. През 2003 г. сътрудникът на ДС Косев кандидатства за званието академик и го получава, докато за бележития български писател, вече покойния Йордан Радичков, номиниран за конкурса през 2003 г., гласовете не стигат. Куката е избрана за академик, големият писател не е. Стига се и до кулминацията – на заседанието на ОС на БАН на 25 октомври 2004 г. Председателят Юхновски прочувствено обяснява колко големи са заслугите на академик Косев и настоява Събранието да го преизбере за Зам-Председател. Нито дума за миналото в Държавна Сигурност! Ако сравните речите на И.Ю., когато иска отваряне на досиетата и когато предлага бивш щатен сътрудник на КДС за свой заместник, ще разберете достатъчно за широкия хамелеоновски диапазон на Председателя на БАН.

И така, ОС на БАН преизбира Косев за Зам.-Председател. Като такъв, миналата година той връчва най-високото отличие на БАН на гостуващия в България Президент на известната Хумболдова фондация. Забележителна сцена – Президентът на Хумболдовата фондация получава орден от бивш хумболдов стипендиант, който на разноски на тази фондация е провеждал шпионска дейност в Германия.

**\*\*\***

**Екипът на Юхновски се е превърнал в един несменяем "приятелски кръг"**, паразитиращ на гърба на БАН. Този кръг специализира в това да лансира две несъвместими тези едновременно: От една страна, БАН работи на световно ниво и има все по-големи успехи в научните изследвания (защо искат още пари тогава?), което е заслуга на ръководния екип и лично на Председателя. От друга страна, БАН е в плачевно състояние по отношение на материална база и заплати, но това изцяло се дължи на лошата държава. Активите са заслуга на Ръководството, пасивите са по вина на държавата. Просто и ясно, но толкова убедително, колкото и да се твърди обратното.

**Очевидно е нежеланието на българското правителство да комуникира с този приятелски кръг**. Това рано или късно ще завърши зле или за "кръга", или за неговия гостоприемник БАН.

Лазарин Лазаров  
(по писма на учени, материали от форума и данни от Web of Science)

©bulgarianscienceproblems